ગુજરાત વિઝીલન્સ કમિશનના રિપોર્ટમાં ઉલ્લેખ કર્યા પ્રમાણે સરકારમાં સૌથી વધુ ફરિયાદો અથવા તો અરજીઓ મહેસૂલ વિભાગમાં આવે છે. એક વર્ષમાં આ વિભાગમાં ગેરરીતિની સૌથી વધુ 1268 ફરિયાદો વિઝીલન્સ કમિશનને મળી છે. ગુજરાત વિઝીલન્સ કમિશનના 53મા છેલ્લા અહેવાલમાં સરકારના વિવિધ વિભાગો અને બોર્ડ-કોર્પોરેશનમાં ભ્રષ્ટાચાર થતો હોવાના આંકડા પ્રકાશિત કરવામાં આવ્યા છે. મહેસૂલ પછીનું સ્થાન શહેરી વિકાસ વિભાગનું આવે છે. આ વિભાગમાં 1252 ફરિયાદો એક વર્ષમાં મળી છે. ત્રીજાસ્થાને 1039 ફરિયાદો સાથે રાજ્યનો પંચાયત વિભાગ આવે છે. કમિશનને રાજ્યના 25 વિભાગોમાંની ફરિયાદો મળી છે. ચોથાક્રમે 1053 અરજીઓ સાથે ગૃહ વિભાગનો નંબર આવે છે. રાજ્યમાં એક વર્ષમાં 25 વિભાગોમાં 7744 ફરિયાદો થયેલી છે. જે વિભાગમાં ભ્રષ્ટાચારની ફરિયાદ થતી નથી તેમાં સાયન્સ એન્ડ ટેકનોલોજી વિભાગ આવે છે. એક વર્ષમાં આ વિભાગમાં માત્ર એક જ ફરિયાદ થયેલી છે પરંતુ તેમાં તથ્ય નહીં હોવાથી દફતરે કરવામાં આવી છે. વર્ષ દરમ્યાન નોંધાયેલી ફરિયાદો પૈકી તથ્ય જણાતાં 18 ફરિયાદો પ્રાથમિક તપાસ માટે મોકલવામાં આવી છે. 428 કેસો હકીકતલક્ષી અહેવાલ માટે મોકલવામાં આવ્યા છે. 5106 કેસોમાં યોગ્ય કાર્યવાહી કરવા સરકારને જણાવવામાં આવ્યું છે. 146 અરજદાર પાસેથી વધુ વિગતો માંગવામાં આવી છે જ્યારે 2045 અરજીઓ કમિશને દફતર કરી છે કારણ કે તેમાં કોઇ તથ્ય જણાયું નથી.